RS พุ่ง 5% สนองถือ “สเปเชียลตี้ โฮลดิ้ง” รุกสมุนไพร-กัญชง ดันเข้าตลาดหุ้นปี 65
RS พุ่ง 5% ขานรับถือหุ้น 33% “สเปเชียลตี้ โฮลดิ้ง” รุกสมุนไพร-กัญชง ดันเข้าตลาดหุ้นปี 2565 ขณะที่ผลประกอบการไตรมาส 2/2564 ของ RS รายได้รวม 992 ล้านบาท และมีกำไรสุทธิ 54 ล้านบาท
17 ส.ค. 2564

ผู้สื่อข่าวรายงานว่า วันนี้ (17 ส.ค.64) ราคาหุ้นบริษัท อาร์เอส จำกัด (มหาชน) หรือ RS ณ เวลา 10.35 น. อยู่ที่ระดับ 18.40 บาท บวกไป 0.90 บาท หรือขึ้นไป 5.14% โดยราคาสูงสุด 18.50 บาท และราคาต่ำสุด 17.30 บาท ด้วยมูลค่าการซื้อขาย 181.26 ล้านบาท

นายสุรชัย เชษฐโชติศักดิ์ ประธานเจ้าหน้าที่บริหารบริษัท อาร์เอส จำกัด (มหาชน) หรือ RS เปิดเผยว่า บริษัทปิดดีลเข้าลงทุนในบริษัท สเปเชียลตี้ โฮลดิ้ง ซึ่งเป็นบริษัทชั้นนำที่เชี่ยวชาญนวัตกรรมด้านการวิจัยพัฒนาและผลิตเครื่องสำอาง อาหารเสริม และยาแผนโบราณ ที่ได้รับการรับรองมาตรฐานในระดับสากล รวมถึงเป็นผู้นำด้านการวิจัยและพัฒนาผลิตภัณฑ์นวัตกรรมสารสกัดธรรมชาติและสมุนไพรไทยที่ใหญ่ที่สุดในโลก โดย RS เข้าลงทุนในสัดส่วน 33% ด้วยมูลค่าการลงทุน 675 ล้านบาท
“เนื่องจากการแพร่ระบาดของโควิด-19 ทำให้สินค้าเพื่อสุขภาพได้รับความสนใจเป็นอย่างมาก รวมไปถึงเมกะเทรนด์ที่สำคัญในปีนี้มุ่งเน้นไปที่การดูแลและใส่ใจในเรื่องสุขภาพ ทำให้ตลาดผลิตภัณฑ์อาหารเสริมและวิตามิน มีอัตราการเติบโตเพิ่มขึ้นอย่างต่อเนื่อง โดยในปี 2563 มีมูลค่าตลาดกว่า 25,000 ล้านบาท ในขณะที่ตลาดส่งออกสมุนไพรไทยได้รับความนิยมทั้งในประเทศและต่างประเทศ และมีอัตราการเติบโตเพิ่มขึ้นต่อเนื่องเช่นกัน โดยปีที่ผ่านมามีมูลค่าตลาดสูงถึง 8 หมื่นล้านบาท ทำให้ธุรกิจผลิตสารสกัดจากสมุนไพรไทยมีอัตราการเติบโตตามไปด้วย 
ขณะที่ธุรกิจคอมเมิร์ซของ RS เน้นจัดจำหน่ายสินค้าสุขภาพและความงามในหลากหลายกลุ่ม และตั้งเป้าเป็นพันธมิตรทางด้านสุขภาพให้กับลูกค้า โดยมี RS Mall เป็นแพลตฟอร์มหลักในการจำหน่ายสินค้าผ่านออนแอร์และออนไลน์ ซึ่งในปีนี้ RS Mall มีรายได้มาจากสินค้าเพื่อสุขภาพถึง 90% และในช่วงที่โรคโควิด-19 ระบาด มีรายได้จากสินค้าเพื่อสุขภาพเพิ่มขึ้นจาก 1.80 พันล้านบาทในปี 2562 เป็น 2.10 พันล้านบาทในปี 2563 หรือคิดเป็นสัดส่วน 21% ดังนั้น RS จึงมองหาธุรกิจใหม่ที่เข้ามาสนับสนุนการเติบโตและเสริมศักยภาพของธุรกิจคอมเมิร์ซ” นายสุรชัย กล่าว
ส่วนการเข้าลงทุนใน บริษัท สเปเชียลตี้ โฮลดิ้ง เป็นอีกหนึ่งจิ๊กซอว์สำคัญในการขยายศักยภาพในการพัฒนาวิจัยและผลิตสินค้าเพื่อสุขภาพและความงามของ อาร์เอส กรุ๊ป เพราะ สเปเชียลตี้ โฮลดิ้ง มีนวัตกรรมและความเชี่ยวชาญในการสร้างสรรค์ผลิตภัณฑ์เครื่องสำอาง อาหารเสริม และยาแผนโบราณ ที่ได้รับการรับรองมาตรฐานในระดับสากล ทั้งยังเป็นผู้นำด้านการวิจัยและพัฒนาผลิตภัณฑ์นวัตกรรมสารสกัดธรรมชาติและสมุนไพรไทยที่ใหญ่ที่สุดในโลก
ขณะที่ในปี 2563 กลุ่มธุรกิจสเปเชียลตี้ มีรายได้รวมกว่า 491 ล้านบาท และมีกำไรสุทธิ 114 ล้านบาท เติบโตกว่า 8 เท่า เป็นผลมาจากตลาดผลิตภัณฑ์ดูแลผิวและอาหารเสริมเติบโตอย่างต่อเนื่อง และความต้องการสั่งผลิตสินค้ากลุ่มเครื่องสำอาง อาหารเสริม และผลิตภัณฑ์จากสารสกัดธรรมชาติ เพิ่มขึ้นจากลูกค้าทั้งในและต่างประเทศ ส่งผลให้ต้องเพิ่มกำลังการผลิต เพื่อรองรับการเติบโตตามความต้องการของเทรนด์สุขภาพในปัจจุบัน โดยบริษัท สเปเชียลตี้ โฮลดิ้ง ประกอบไปด้วยบริษัทย่อยดังนี้
ขณะที่บริษัท สเปเชียลตี้ มีแผนพร้อมเข้าจดทะเบียนในตลาดหลักทรัพย์ในปี 2565
“การเข้าร่วมลงทุนในครั้งนี้ เป็นการสร้าง Ecosystem ของ อาร์เอส กรุ๊ป ให้มีขนาดใหญ่ยิ่งขึ้นอย่างรวดเร็ว และเป็นการสร้าง Synergy ที่แข็งแรง จากการใช้ประโยชน์ร่วมกันทั้งด้านทรัพยากรและจุดแข็งของแต่ละบริษัทตั้งแต่ต้นน้ำถึงปลายน้ำ ได้แก่ การควบคุมคุณภาพตั้งแต่การเพาะปลูก จนถึงการส่งมอบผลิตภัณฑ์ โดยทีมงานผู้เชี่ยวชาญด้านการวิจัยและพัฒนามืออาชีพ ภายใต้การผลิตที่ได้มาตรฐานและคุณภาพสูง โดย อาร์เอส กรุ๊ป เป็นผู้ทำการตลาด กระจายสินค้าไปยังช่องทางการจัดจำหน่ายต่างๆ ที่ครอบคลุมทุกกลุ่มเป้าหมาย เติมเต็มทุกความต้องการอย่างครบถ้วน มีเทเลเซลล์ กว่า 500 คน ให้บริการลูกค้าได้ตลอด 24 ชั่วโมง มีคลังสินค้าเพื่อการจัดเก็บและบริหารสินค้าด้วยระบบที่มีมาตรฐาน รวมถึงสามารถส่งมอบสินค้าถึงมือลูกค้าได้อย่างรวดเร็วและถูกต้อง 
 สำคัญการลงทุนในครั้งนี้ RS ยังได้ถือใบอนุญาตในการสกัดและผลิตสินค้ากัญชง-กัญชา ซึ่งจะออกจำหน่ายในช่วงไตรมาส 4/2564 นับว่าเป็นการสร้างมูลค่าเพิ่มให้กับธุรกิจและสร้างการเติบโตอย่างยั่งยืนในระยะยาวร่วมกัน และช่วยเสริมให้ผลการดำเนินงานเติบโตตามเป้าหมายที่วางไว้” นายสุรชัย กล่าว
ทั้งนี้ผลประกอบการไตรมาส 2/2564 ของ RS ทำรายได้รวมทั้งหมด 992 ล้านบาท และมีกำไรสุทธิ 54 ล้านบาท รายได้รวมยังคงเติบโต 19% จากงวดเดียวกันของปีก่อนปีก่อน จากการเพิ่มขึ้นจากธุรกิจสื่อและบันเทิง ซึ่งเติบโตจากเม็ดเงินโฆษณาที่ฟื้นตัวและรายได้จากการขายคอนเทนต์สู่แพลตฟอร์มออนไลน์ที่เพิ่มขึ้น คาดว่ารายได้ในช่วงครึ่งปีหลังจะเติบโตขึ้นจากการขยายช่องทางการขายผลิตภัณฑ์สุขภาพและความงาม รวมถึงกลุ่มสินค้าไลน์ใหม่ๆไปสู่ตลาดแมสมากขึ้น
 